**Elitestevnet i friidrett i Stjørdal** er et forhenværende idrettsarrangement i friidrett, som ble arrangert i årene 1991–1993. Arena for idrettsarrangementet var Øverlands Minde.

Kort historikk
--------------

Stjørdal, med arrangørklubbene IL Nybrott og IL Stjørdals-Blink, hadde vært arrangør av Hovedmesterskapet i friidrett i 1989, og hadde i den forbindelse modernisert baneanlegget i kommunen. Stevnet inngikk som et av flere elitestevner i Norgescupen i friidrett, som i
1991 ble arrangert under navnet *Akerfestivalen*. I 1992 ble elitestevnene i Norge arrangert under navnet *Norsk Grand Prix*. Stevnet er også kjent under navnet *Stjørdalsfestivalen i friidrett*.

Elitestevnet i Stjørdal hadde internasjonal deltakelse, og god oppslutning fra de norske eliteutøverne i friidrett. Stevnet var også kjent for å arrangere den litt utradisjonelle løpsdistansen 1 000 meter. I 1992 markedsførte Friidrettsforbundet stevnet i Stjørdal under parolen: «Norsk rekordforsøk på 1 000 meter.»

Sammendrag av sportslige hendelser
----------------------------------

I 1991 bød stevnet på flere jevne oppgjør. Kenneth Kjensli (Tjalve) vant 100 meter for menn med tiden 10,73, tre hundredeler foran Eivind Sæland (Sørild) med tiden 10,76. På 800 meter var Knut W. Svendsen (Kristiansand) 6 hundredeler bedre enn amerikaneren Chris Vincent. Svendsen vant med tiden 1.48,53. George Levine (Tjalve) vant 400 meter med tiden 47,89.

På kvinnesiden hadde stevnet internasjonal deltakelse på distansen 1 500 meter. Andrea Fisher fra Sveits vant med tiden 4.19,04. Aino Slej fra Danmark ble nummer 2. med tiden 4.19,93. For øvrig vant Mona K. Riisnes (Gular) 100 meter med tiden 11,76.

I de tekniske øvelsene var det også utenlandsk deltakelse. Stavsprang for herrer ble vunnet av Martin Voss (Danmark) med resultatet 5,31 meter. For øvrig vant Mette Bergmann (Vidar) diskos for kvinner med resultatet 60,92 meter.

I 1992 ble stevnet arrangert over to dager og huskes for flere sterke prestasjoner. Vebjørn Rodal (Oppdal), Aham Okeke (BUL) og Gaute Melby Gundersen (Vidar) stod for de beste resultatene. Rodal satte ny norsk rekord på 1 000 meter med 2.18.90, og slettet med dette Audun Boysens 37 år gamle rekord på distansen. Prestasjonen ble ytterligere fremhevet av det faktum at Rodal fullførte distansen med bare en sko.

Aham Okeke satte ny norsk rekord på 100 meter med tiden 10,40. Dette var en forbedring av den gamle rekorden med ett hundredel. Okeke hadde selv den gamle rekorden på 10,41, fra samme sesong. Andremann på distansen i Stjørdal var Jamaicaneren Earl Lang, med tiden 10,53. Gaute Gundersen vant 110 meter hekk med tiden 13,87. Med dette resultatet satte han ny norsk junior-rekord. Stevnet hadde internasjonal deltakelse fra Jamaica, Danmark, Island og Kenya.

I 1993 ble stevnet arrangert under navnet *Stjørdalsfestivalen i friidrett*. Kraftig regnvær medførte ujevne konkurranseforhold, spesielt for tresteghopperne. Per Ivar Sivle vant herrenes 100 meter med tiden 10,62, mens Mona Karin Riisnes (Gular) vant kvinnenes 200 meter med tiden 24,22. For øvrig kom de beste resultatene på kvinnesiden. Mette Bergmann (Vidar) utmerket seg og vant diskos med et resultat på 60,14 meter. Gunhild Halle (Runar) løp den utradisjonelle distansen 2 000 meter på tiden 5.58,87. Resultatet ble fremhevet som en sterk prestasjon.

Referanser
----------

1. ↑  Taule, M. Florø får landskamp og elitestevne. *Bergens Tidende* 2. okt. 1992
2. 1 2  "Friidrett: Elitestevne Lørdag" *NTB*, 27.07.1991
3. ↑  "Elitestevne i friidrett i helgen." *NTB*, 26.06.1992
4. 1 2  "Elitestevne i friidrett." *NTB*, 27.06.1992
5. 1 2 3  "Friidrett: Elitestevne i Stjørdal." *NTB*, 24.07.1993
6. ↑  Slungård, JH. "Har sendt NM-søknad." Stjørdalens Blad, publisert på bladet.no 17.01.2013
7. ↑  "Sør-Trøndelag og Nord-Trøndelag Friidrettskrets. Årbok og Terminliste 1991.
8. 1 2  "Friidrett: Norgescupen etter programmet." *NTB*, 18.03.1992
9. ↑  "Stevneprogram. Stjørdalfestivalen i Friidrett. Norsk Grand Prix. 27.06.92 - 28.06.92
10. 1 2  "Mette Bergmann best i Stjørdal." *NTB*, 24.07.1993
11. ↑  "Boysen-Rekord slettet, tross uhell." *NTB*, 28.06.1992
12. 1 2  Aftenposten Redaksjon. "Bedre enn Boysen. . ." *Aftenposten Morgen*, 29.06.1992 Side: 12
13. ↑  "Friidrett: Norsk Sprint-Rekord av Okeke." *NTB*, 27.06.1992
14. ↑  "Søndagsbørsen: Friidrett. Elitestevne i Stjørdal." *VG*, 28.06.1992, side 31
15. ↑  "Mandagsbørsen: Friidrett. Elitestevne i Stjørdal." *VG*, 29.06.1992, side 34
16. ↑  Alfarnes, Vidar. "Hamarsland i NM-form." *Bergens Tidende Morgen*, 26.07.1993 Side: 16

Eksterne lenker
---------------

* Stjørdal Friidrettsklubb : Historie
* Banerekorder : Øverlands Minde